PROKAL.CO, Galuh -ngaran sikung ni asal sambat nang manulis wal lah- bininya Paluy -nang sikung ni jua ngarannya asal sambat wal lah-.
Bedua laki bini ni lawas dah kada mesra nang kaya partama kali manikah. Samuaan tu tarjadi sabab Galuh labih katuju manyayangi Leonardo -ngaran sikung ni kesahnya ngaran kucing kasayangan Galuh-.
Saban hari parhatian Galuh kada ada habisnya ka Leonardo. Paluy nang marasa tasaingi lalu sakit hati, apalagi Paluy rancak guring di bangku sabab Galuh katuju guring mamaluk Leonardo.
Parasaan hati nang sakit kesahnya handak diobati lawan Paluy nang bisi rancana jahat. Paluy handak mambuang Leonardo biar kada tetamu lagi lawan Galuh.
kasampatan mambuang Leonardo diulah Paluy imbah galuh tulak bajualan ka pasar. Kada lawas Galuh kaluar pada rumah, Paluy hancap jua kaluar manggendong Leonardo.
Imbah marasa jauh tumatan wadahnya bediam, Paluy lalu malapas Leonardo. Tapi Paluy takajut imbah bulik ka rumah, tarnyata Leonardo bedulu bulik. Maka nang dilihat lawan Paluy, kucing kasayangan Galuh tu pina nyaman mambantas iwak.
Magin mauk Paluy. Inya lalu maambil karung, imbah tu mangarungi Leonardo nang dibuangnya jauh banar. Biar kucing tu kada lagi bulik, Paluy lalu jalan tambus-tambus, naik turun gunung, kaluar masuk rumah urang sampai manyabarang pakai kapal.
Jauh banar dah parasaan Paluy. Leonardo nang handak dibuangnya tu lalu haja dilapasnya.
"rasakan ikam kada kawa bulik," sambat Paluy pandir surangan.
Imbah mambuang Paluy lalu bulik. Tapi Paluy teputar distu-situ haja, inya jua bingung jalan bulik. Takun sana sini tapi kada ada nang tahu.
Langit magin kadap, Paluy bingung apa nang handak diulah. nah lawas bapikir, Paluy lalu meneleponi Galuh.
"Ding, ikam sudah di rumah kah," takun Paluy.
"Iya ka. Tumatan tadi ulun sudah di rumah," ujar Galuh.
"Nah kabujuran. Leonardo ada di situ kah," takun Paluy.
"Ada ni. Pina nyaman banar inya mambantas iwak, pinanya lapar saharian bajalan," pandir Galuh.
"Nah, bari pang lakasi hape ikam ka talinga Leonardo," pandir Paluy.
"Gasan apa kak," takun Galuh panasaran.
"Unda handak batakun, inya bulik lalu mana. Unda sasat," sambat Paluy.
"Biar haja ikam sasat kak. rasakan. Siapa suruh wani mambuang kucing unda," sarik Galuh.(oke/nha)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn